和宇文侍郎觀潮
作者：韋驤
朝代：宋

paragraphs: 江上雙峰屹若門，秋潮湧出勢横奔。
先聲何翅雲雷震，猛逝直疑溟海翻。
壯觀平分吳與越，激波遥自巽之坤。
驅除殘暑長空凜，噴薄晴光列岫昏。
衝涉唯驚兀舟楫，遷騰那復論鵬鯤。
仙槎遠泛時相際，野馬兼馳力更掀。
華信築塘無宿恨，子胥乘浪有忠魂。
吳兒勿詫輕身弄，自古馮河豈足言。